ສະຖາບັນຝຶກອົບຮົມໂຍທາທິການ ແລະ ຂົນສົ່ງ ສະຫຼຸບການຈັດຕັ້ງປະຕິບັດວຽກງານ 6 ເດືອນຕົ້ນປີ ແລະ ແຜນວຽກຈຸດສຸມ 6 ເດືອນທ້າຍປີ 2017
ສະຖາບັນຝຶກອົບຮົມໂຍທາທິການ ແລະ ຂົນສົ່ງ ສະຫຼຸບການຈັດຕັ້ງປະຕິບັດວຽກງານ 6 ເດືອນຕົ້ນປີ ແລະ ແຜນວຽກຈຸດສຸມ 6 ເດືອນທ້າຍປີ 2017 ຂຶ້ນທີ່ສະຖາບັນຝຶກອົບຮົມ ຍທຂ ຫຼັກ 19. ໂດຍເປັນກຽດເຂົ້າຮ່ວມຂອງທ່ານ ປອ ສັນຕິສຸກ ສິມມາລາວົງ, ຮອງລັດຖະມົນຕີກະຊວງ ຍທຂ; ທ່ານ ແທ່ນຄຳ ທອງບົນ ຫົວໜ້າສະຖາບັນຝຶກອົບຮົມ ຍທຂ ພ້ອມດ້ວຍຄະນະ, ມີບັນດາຄູອາຈານ ແລະ ພະນັກງານ ລັດຖະກອນ ຂອງສະຖາບັນຝຶກອົບຮົມໂຍທາທິການ ແລະ ຂົນສົ່ງ ເຂົ້າຮ່ວມທັງໝົດ.
ກອງປະຊຸມໃນຄັ້ງນີ້ ເພື່ອສະຫຼຸບຜົນການຈັດຕັ້ງປະຕິບັດວຽກງານ 6 ເດືອນຕົ້ນປີ ທີ່ຜ່ານມາ ແລະ ແຜນວຽກຈຸດສຸມ 6 ເດືອນທ້າຍປີ 2017 ຂອງສະຖາບັນຝຶກອົບຮົມໂຍທາທິການ ແລະ ຂົນສົ່ງ, ໄດ້ສະແດງອອກໃນຫຼາຍດ້ານທີ່ທາງ ສຝຍຂ ໄດ້ວາງຄາດໝາຍສູ້ຊົນບຸກທະລຸໃນ 4ດ້ານເປັນຕົ້ນ: ບຸກທະລຸທາງດ້ານການມາປະຈຳການເປັນປົກກະຕິ, ບຸກທະລຸທາງດ້ານຄວາມມີນ້ຳໃຈ ເອື້ອເຟື້ອເພື່ອແຜ່ ຮັກແພງສາມັກຄີ, ບຸກທະລຸທາງດ້ານການເຮັດວຽກງານດ້ວຍຄວາມຫ້າວຫັນ ແລະ ຄວາມຮັບຜິດຊອບສູງ ແລະ ບຸກທະລຸທາງດ້ານການເຄົາລົບ ແລະ ນັບຖືການຈັດຕັ້ງ. ຊຶ່ງເຮັດໃຫ້ ສຝຍຂ ສາມາດຍາດໄດ້ຜົນສຳເລັດບາງວຽກງານຈຸດສຸມດັ່ງນີ້: ສະມາຊິກພັກ-ພະນັກງານ ພາຍໃນ ສຝຍຂ ມີຄວາມອຸ່ນອ່ຽນ ທຸ່ນທ່ຽງ ແລະ ໜັ້ກແໜ້ນດີ, ຫ້າວຫັນຕໍ່ວຽກງານ ແລະ ມີຄວາມຮັບຜິດຊອບສູງ, ມີສະຕິ ແລະ ນັບຖືການຈັດຕັ້ງ, ມີຄວາມເອື້ອເຟື້ອເພື່ອແຜ່ ຮັກແພງສາມັກຄີ ແລະ ມີຄວາມເປັນປຶກແຜ່ນແໜ້ນໜາດີ; ພະນັກງານຂອງ ສຝຍຂ ກໍ່ໄດ້ໄປຍົກລະດັບການສຶກສາ ແລະ ຍົກລະດັບວິຊາການຫຼາຍເທື່ອຄົນ.
ນອກຈາກນັ້ນທາງ ສຝຍຂ ສາມາດຈັດຊຸດຝຶກອົບຮົມໄດ້ 10 ຫຼັກສູດ ເປັນຕົ້ນ: ຫຼັກສູດ ມາດຕະການຮັບມືຕໍ່ການປ່ຽນແປງສະພາບດິນຟ້າອາກາດ; ຫຼັກສູດ ການສຳຫຼວດ ແລະ ອອກແບບທາງ; ການສ້ອມແປງທາງດ້ວຍແຮງງານຄົນ ເຫຼົ່ານີ້ເປັນຕົ້ນ ແລະ ໄດ້ໄປຈັດຝຶກອົບຢູ່ຕ່າງແຂວງອີກ ແລະ ໄດ້ສຳເລັດການສ້າງຫຼັກສູດໃໝ່ໄດ້ 2 ຫຼັກສູດ ແລະ ປັບປຸງຫຼັກສູດທີມີແລ້ວອີກ 7 ຫຼັກສູດ, ພ້ອມດຽວກັນນັ້ນ ທາງ ສຝຍຂ ໄດ້ສຳເລັດການສະແກນ ແລະ ອັບໂຫຼດ ຂໍ້ມູນປື້ມຕ່າງໆ ຈຳນວນ 220 ຫົວ ເຂົ້າໃນລະບົບ E-Library ແລະ ໄດ້ເລີ່ມເປີດໃຫ້ບໍລິການຢືມປື້ມໃນຫ້ອງສະໝຸດມາແຕ່ຕົ້ນປີ 2017 ແລະ ໄດ້ສຳເລັດການສ້າງວິດີໂອສັ້ນ ເພື່ອໂຄສະນາແນະນຳ ສະຖາບັນຝຶກອົບຮົມ ຍທຂ ແລະ ວຽກງານດ້ານອື່ນໆ. ຕໍ່ຜົນງານທີກ່າວມາຂ້າງເທິງນັ້ນ ສຝຍຂ ຍັງໄດ້ວາງທິດທາງແຜນການ ແລະ ວຽກຈຸດສຸມ 6 ເດືອນທ້າຍປີ 2017 ເພື່ອສືບຕໍ່ຈັດຕັ້ງປະຕິບັດບັນດາໜ້າວຽກທີ່ຍັງຄົງຄ້າງ ແລະ ສືບຕໍ່ສ້າງຄວາມເຂັ້ມແຂງໃຫ້ວຽກງານຂອງສະຖາບັນຝຶກອົບຮົມ ໂຍທາທິການ ແລະ ຂົນສົ່ງ ສຳເລັດໃນຕໍ່ໜ້າ.